Aanklag van moord geëis ná 2 in gru-botsing sterf | Maroela Media
Aanklag van moord geëis ná 2 in gru-botsing sterf
Die ongelukstoneel (Foto: Verskaf)
Die Padverkeersbestuurskorporasie (RTMC) het Woensdag 'n beroep op die owerhede gedoen om die jong man wat "'n luukse Duitse sedan in Vereeniging laat verongeluk het" van moord aan te kla.
Maroela Media het vroeër berig die voorval het Maandagoggend in Houtkopweg in Vereeniging, Gauteng, plaasgevind.
'n Video van die oomblikke voor die ongeluk waartydens die twee passasiers die bestuurder van die motor aanpor op nóg vinniger te ry, is intussen op sosiale media rondgestuur. Nie een van die insittendes dra 'n veiligheidsgordel nie.
Simon Zwane, woordvoerder vir RTMC, het gesê dit word beweer dat 'n BMW M4 betrokke was in 'n resies met 'n ander voertuig kort voor die bestuurder beheer oor die motor verloor het en teen 'n boom gebots het.
"Die bestuurder is op die toneel in hegtenis geneem en het Maandag in die hof verskyn op aanklag van bestuur onder die invloed van alkohol en strafbare manslag," het Zwane gesê.
Makhosini Msibi, uitvoerende hoof van RTMC, het gesê dié ongeluk demonstreer hoe jong mense versuim om verantwoordelikheid vir hul eie en ander motoriste se veiligheid te neem wanneer hulle eers agter die stuur van hul vinnige motors inskuif.
"Elke naweek begrawe ouers hul geliefdes wat sterf as gevolg van opsetlike, onaanvaarbare en onverantwoordelike gedrag van bestuurders wat die reëls van die pad minag. Dit moet end kry."
Volgens Msibi is daar bloedmonsters van die beskuldigde geneem vir analise en doen die RTMC nou 'n beroep op die Nasionale Vervolgingsgesag (NVG) om die aanklag van strafbare manslag na moord te verander indien daar vasgestel word "dat die bestuurder van die voertuig ten tyde van die ongeluk onder die invloed van drank of 'n ander middel was".
Vragmotor met onwettige immigrante voorgekeer
Vyf vas vir moord op egpaar van KZN
Ek stem met die aanklag van moord hulle moet dit begin doen met al die bestuurders wat onder die invloed van drank bestuur en ander se dood veroorsaak.
Mooi man – doen dit. Kla aan vir moord!
jonges met sulke motors het gewoonlik nie daarvoor gewerk nie, maar by die ryk ouers gekry. Kinders waardeer net iets waarvoor hulle gewerk het en sodoende weet waar geld vandaan kom.
Ry ek mos vandag op die R21. Kom 'n silver minibus by my verby teen seker 170km/h. Na 'n rukkie sien ek 'n voertuig wat die bussie volg, en hoe hulle kort kort mekaar van die pad probeer druk. Ek merk die voertuig is 'n SAPS voertuig met 'n Polisie beampte agter die stuur, wat duidelik die minibus wil voorkeer, maar elke keer 'n tekort aan krag en/of spoed het. Dan ry hulle bitter vining en dan weer stadig. Die bestuurder van die minibus het duidelik geen respek vir wet en orde nie. Net toe dit lyk asof die SAPS… Lees meer »